b'\n_START_ARTICLE_\nArtiom Mikoian\n_START_SECTION_\nPrimers anys i carrera\n_START_PARAGRAPH_\nMikoian va n\xc3\xa9ixer a Sanahin, Arm\xc3\xa8nia, el 5 d\'agost del 1905. El seu germ\xc3\xa0 gran, Anast\xc3\xa0s Mikoian, es convertiria en cap oficial de l\'estat de la Uni\xc3\xb3 Sovi\xc3\xa8tica. Va completar la seva formaci\xc3\xb3 b\xc3\xa0sica i va ocupar un treball com a operador de m\xc3\xa0quines-eina a Rostov, despr\xc3\xa9s va treballar a la f\xc3\xa0brica "Dinamo" de Moscou abans de ser reclutat a l\'ex\xc3\xa8rcit. Despr\xc3\xa9s del servei militar es va incorporar a l\'Acad\xc3\xa8mia d\'Enginyeria de les Forces A\xc3\xa8ries Jukovski, on va crear el seu primer avi\xc3\xb3, i on es graduaria el 1936. Va treballar amb Nikolai Polik\xc3\xa0rpov abans de ser nomenat cap d\'un nou gabinet de disseny d\'aeronaus a Moscou el desembre de 1939. Juntament amb Mikha\xc3\xafl Gur\xc3\xa9vitx, Mikoian form\xc3\xa0 l\'oficina de disseny Mikoian-Gur\xc3\xa9vitx, que produ\xc3\xad una s\xc3\xa8rie d\'avions de ca\xc3\xa7a. Al mar\xc3\xa7 de 1942, el gabinet fou rebatejat com a OKB MiG, ANPK MiG i OKO MiG. El MiG-1 va resultar ser un inici deficient, el MiG-3 va entrar en producci\xc3\xb3, per\xc3\xb2 nom\xc3\xa9s pogu\xc3\xa9 combatre ocasionalment en el seu paper d\'interceptor d\'alt nivell. Els posteriors MiG-5, MiG-7 i MiG-8 \xc3\x9atka no van progressar m\xc3\xa9s enll\xc3\xa0 de prototips d\'investigaci\xc3\xb3.\n_START_SECTION_\nDissenys d\'avions a reacci\xc3\xb3\n_START_PARAGRAPH_\nEls primers dissenys de la postguerra es basaven en la fabricaci\xc3\xb3 pr\xc3\xb2pia, aix\xc3\xad com en els avions a reacci\xc3\xb3 alemanys capturats i la informaci\xc3\xb3 proporcionada per Gran Bretanya o els Estats Units. El 1946, els dissenyadors sovi\xc3\xa8tics encara tenien problemes per perfeccionar el motor a reacci\xc3\xb3 de flux axial BMW 109-003 de disseny alemany. Els models del turboreactor 109-003 havien estat arrabassats per les forces sovi\xc3\xa8tiques de la planta de Basdorf-Z\xc3\xbchlsdorf, a prop de Berl\xc3\xadn i de la f\xc3\xa0brica central a prop de Nordhausen._NEWLINE_La producci\xc3\xb3 del 003 es va establir a la GAZ 466 "Octubre Roig" (Gorkovski Avtomobilni Zavod, o Planta automobil\xc3\xadstica Gorki) a Leningrad, on el motor de reacci\xc3\xb3 003 va ser produ\xc3\xaft en massa a partir del 1947 amb la designaci\xc3\xb3 RD-20 (reaktivni dv\xc3\xadgatel, o "motor de reacci\xc3\xb3"). Tanmateix, el disseny d\'aquests motors va esdevenir r\xc3\xa0pidament obsolet i la qualitat dels originals alemanys Junkers Jumo 004 i BMW 003 i dels seus hom\xc3\xb2legs sovi\xc3\xa8tics - RD-10 i RD-20 - era baixa. Llavors, el ministre sovi\xc3\xa8tic d\'aviaci\xc3\xb3 Mikha\xc3\xafl Khr\xc3\xbanitxev i el dissenyador d\'avions Aleksandr I\xc3\xa0kovlev van suggerir a I\xc3\xb3ssif Stalin que l\'URSS compr\xc3\xa9s motors a reacci\xc3\xb3 avan\xc3\xa7ats dels brit\xc3\xa0nics. Es diu que Stalin va respondre: "Quin ximple ens vendr\xc3\xa0 els seus secrets?" Tot i amb aix\xc3\xb2, va donar el seu consentiment a la proposta, i Artiom Mikoian, el dissenyador de motors Kl\xc3\xadmov, i altres funcionaris van viatjar al Regne Unit per sol\xc2\xb7licitar els motors. Per a sorpresa de Stalin, el govern laborista brit\xc3\xa0nic de Clement Attlee i el seu ministre de comer\xc3\xa7 pro-sovi\xc3\xa8tic, Sir Stafford Cripps estaven disposats a proporcionar informaci\xc3\xb3 t\xc3\xa8cnica i una llic\xc3\xa8ncia per a la fabricaci\xc3\xb3 del turboreactor de compressor centr\xc3\xadfug Rolls-Royce Nene. Aquest motor es va produir de forma inversa i es va produir de forma modificada com el motor de reacci\xc3\xb3 sovi\xc3\xa8tic Kl\xc3\xadmov VK-1, posteriorment incorporat al MiG-15 (Rolls-Royce m\xc3\xa9s tard va intentar reclamar 207 milions de lliures en drets de llic\xc3\xa8ncia, sense \xc3\xa8xit).\n_START_SECTION_\nMiG-9\n_START_PARAGRAPH_\nMentrestant, el 15 d\'abril de 1947, el Consell de Ministres va dictar un decret n\xc3\xbam. 493-192, on ordenava a l\'OKB de Mikoian la construcci\xc3\xb3 de dos prototips per a un nou avi\xc3\xb3. Com que el decret preveia els primers vols a tot tardar el desembre d\'aquest mateix any, els dissenyadors d\'OKB-155 van recaure en un disseny problem\xc3\xa0tic anterior, el MiG-9 de 1946. El MiG-9 utilitzava un parell de c\xc3\xb2pies sovi\xc3\xa8tiques RD-20 del BMW 003 per a la seva propulsi\xc3\xb3, la qual cosa va resultar poc fiable, perqu\xc3\xa8 el disseny rectilini de l\'estructura de les ales causava problemes de control.\n_START_SECTION_\nMiG I-270\n_START_PARAGRAPH_\nL\'\xc3\xbanic prototip Mikoian-Gur\xc3\xa9vitx I-270 de la immediata postguerra era un avi\xc3\xb3 propulsat per coets. Es va dissenyar a partir de les an\xc3\xa0lisis realitzades al Messerschmitt Me 262 i el Junkers Ju 248 de producci\xc3\xb3 alemanya i sobretot al Messerschmitt Me 163, arrabassats a Dessau-Ro\xc3\x9flau durant les darreres fases de la Segona Guerra Mundial, i a l\'estudi dels esquemes del Walter HWK 109-509. Equipat amb una cabina pressuritzada, havia de tenir el paper d\xe2\x80\x99interceptor, per\xc3\xb2 la seva limitada autonomia, el desenvolupament de la nova tecnologia de motors a reacci\xc3\xb3, els seus accidents (que van implicar la destrucci\xc3\xb3 dels dos prototips constru\xc3\xafts) i el desenvolupament dels coets antiaeris, van provocar la cancel\xc2\xb7laci\xc3\xb3 del projecte.\n_START_SECTION_\nMiG-8\n_START_PARAGRAPH_\nGr\xc3\xa0cies a l\'oficina de disseny Mikoian-Gur\xc3\xa9vitx, el 1945 es va desenvolupar, per iniciativa pr\xc3\xb2pia, l\'avi\xc3\xb3 experimental Mikoian-Gur\xc3\xa9vitx MiG-8 \xc3\x9atka. El projecte estava destinat a provar avions amb pronunciades ales en fletxa. La caracter\xc3\xadstica principal fou l\'\xc3\xbas del disseny aerodin\xc3\xa0mic canard, que tamb\xc3\xa9 formava part de l\'experiment. Se suposava que aquest esquema augmentaria la velocitat m\xc3\xa0xima de flutter. L\'h\xc3\xa8lix propulsora no impulsava aire a les superf\xc3\xadcies de control a baixa velocitat, cosa que s\'acostava a les condicions d\'enlairament dels avions a reacci\xc3\xb3, el domini de vol dels quals no havia estat explorat del tot. Les seves especificacions funcionals assenyalaven que l\'aeronau hauria de permetre estudiar \xc3\xa0rees com "la manejabilitat, el rodament, l\'enlairament i l\'aterratge en condicions d\'abs\xc3\xa8ncia de de vent de l\'h\xc3\xa8lix a les superf\xc3\xadcies de control". El MiG-8 era un avi\xc3\xb3 molt estable, per les seves qualitats de pilotatge i el seu baix cost. Es va oferir a Aeroflot per\xc3\xb2 l\'empresa va rebutjar l\'oferta. Despr\xc3\xa9s va servir com a avi\xc3\xb3 d\'enlla\xc3\xa7 a l\'OKB durant diversos anys.\n_START_SECTION_\nMiG-15\n_START_PARAGRAPH_\nAmb la compra de motors Rolls-Royce Derwent i Rolls-Royce Nene al Regne Unit va comen\xc3\xa7ar una nova etapa en el desenvolupament de la construcci\xc3\xb3 d\'avions nacionals. A l\'oficina de disseny Mikoian es treballava amb dues versions d\'un avi\xc3\xb3 de combat Rolls-Royce Nene, la primera d\'elles l\'I-320, amb codi "FN", era un ca\xc3\xa7a MiG-9 amb ales rectes, equipat amb un nou motor; el segon esquema, m\xc3\xa9s avan\xc3\xa7at, amb una disposici\xc3\xb3 axisim\xc3\xa8trica del motor a la part del darrere del fuselatge i ales en fletxa. El projecte es va batejar com a I-310 i va rebre el codi "S". Posteriorment, aquest ca\xc3\xa7a va ser designat com a MiG-15 i es va convertir en l\'avi\xc3\xb3 a reacci\xc3\xb3 m\xc3\xa9s fabricat de la hist\xc3\xb2ria de la construcci\xc3\xb3 d\'aeronaus._NEWLINE_En total, es van produir m\xc3\xa9s de 15.000 unitats, que van entrar en servei amb la For\xc3\xa7a A\xc3\xa8ria Sovi\xc3\xa8tica, aix\xc3\xad com a les forces a\xc3\xa8ries 40 pa\xc3\xafsos m\xc3\xa9s. Els primers MiG-15 es van posar en servei a la Uni\xc3\xb3 Sovi\xc3\xa8tica el 1949, nom\xc3\xa9s quinze mesos despr\xc3\xa9s que el primer prototip de la seva contrapart estatunidenca, l\'F-86 Sabre, i els \xc3\xbaltims van ser retirats del servei a la For\xc3\xa7a A\xc3\xa8ria Albanesa el 2006._NEWLINE_El MiG-15 es va convertir en un dels principals caces que van participar en la guerra de Corea; va ser utilitzat en les primeres guerres araboisraelianes i en nombrosos conflictes militars menys significatius arreu del m\xc3\xb3n. La seva versi\xc3\xb3 de formaci\xc3\xb3, MiG-15UTI (segons la codificaci\xc3\xb3 OTAN "Midget"), fou durant molts anys el principal avi\xc3\xb3 sovi\xc3\xa8tic de formaci\xc3\xb3, aix\xc3\xad com els pa\xc3\xafsos que participaven en el Pacte de Vars\xc3\xb2via, la Xina i molts altres.\n_START_SECTION_\nTreballs posteriors\n_START_PARAGRAPH_\nDes de 1952, Mikoian tamb\xc3\xa9 va dissenyar sistemes de m\xc3\xadssils per adaptar-se especialment als seus avions, com el fam\xc3\xb3s MiG-21. Va continuar produint caces d\'alt rendiment durant els anys cinquanta i seixanta._NEWLINE_Va rebre dues vegades el m\xc3\xa0xim honor civil, el t\xc3\xadtol d\'Heroi del Treball Socialista i va ser diputat a sis Soviets Suprems._NEWLINE_Despr\xc3\xa9s de la mort de Mikoian, el nom del gabinet de disseny es va canviar de Mikoian-Gur\xc3\xa9vitx a simplement Mikoian. Tot i aix\xc3\xb2, es va mantenir l\'acr\xc3\xb2nim MiG com a designador. Molts dissenys m\xc3\xa9s provenen del gabinet de disseny, com ara el MiG-23, MiG-29, MiG-35 i variants._NEWLINE_Despr\xc3\xa9s de patir un ictus el 1969, Mikoian mor\xc3\xad l\'any seg\xc3\xbcent i fou sebollit al cementiri de Novod\xc3\xa9vitxi a Moscou.'